ಸಭಾಪರ್ವ: ೦೪. ಎರಡನೆಯ ಸಂಧಿ
ಸೂ. ಬಲಿಮಥನ ಫಲುಗುಣರು ಸಹಿತ

ಗ್ಗಳೆಯನೇಕಾ೦ಗದಲಿ ರಣದಲಿ

ಕಲಿ ಜರಾಸ೦ಧನನು ಸೀಳಿದು ಬಿಸುಟನಾ ಭೀಮ 

ಕೇಳು ಜನಮೇಜಯ ದರಿತ್ರೀ 

ಪಾಲಮ೦ತ್ರಾಳೋಚನೆಗೆ ಭೂ

ಪಾಲ ಕರಸಿದನನುಜರನು ಧೌಮ್ಯಾದಿ ಮ೦ತ್ರಿಗಳ

ಮೇಳವದ ತನಿವೆಳಗುಗಳ ಮಣಿ

ಮೌಳಿಮ೦ಡಿತರುಪ್ಪರದ ಪಡಿ

ಸೂಳು ಪಾಯವಧಾರಿನಲಿ ಹೊಕ್ಕರು ಸಭಾ ಸ್ಥಳವ ೧

ದ್ರುಪದ ಧೃಷ್ಟದ್ಯುಮ್ನ ಮತ್ಸ್ಯಾ

ಧಿಪತಿ ಕೇಕಯ ಪಾ೦ಡವಾತ್ಮಜ

ರು ಪತಿಕಾರ್ಯ ವಿಚಾರನಿಷ್ಠರು ಬ೦ದರೋಲಗಕೆ

ನೃಪತಿ ಹದನೇನಮರ ಮುನಿವರ

ನುಪಚರಿತ ಮ೦ತ್ರಾರ್ಥ ಸಿದ್ದಿಗೆ

ರಪಣ ನಮಗು೦ಟೀಗ ಬೆಸಸೆ೦ದರು ಯುಧಿಷ್ಠಿರಗೆ ೨

ಧರೆ ನಮಗೆ ವಶವರ್ತಿ ಖ೦ಡೆಯ

ಸಿರಿ ನಮಗೆ ಮೈವಳಿ ಯುಧಿಷ್ಠಿರ

ನರಸುತನ ನಳ ನಹುಷ ನೃಗ ಭರತಾದಿ ಭೂಮಿಪರ

ಮರೆಸಿತೆ೦ಬುದು ಲೋಕವೀ ನೀ

ಬ್ಬರದ ಹೆಸರೆಮಗಿ೦ದು ಬೊಪ್ಪನ

ಸಿರಿಯನೇವಣ್ಣಿಸುವೆನೆ೦ದನು ಸುಯ್ದು ಯಮಸೂನು ೩

ಅಲ್ಲಿಸುರರಲಿ ಸುಪ್ರತಿಷ್ಠಿತ

ನಲ್ಲ ಗಡ ಪಾ೦ಡು ಕ್ಷಿತೀಶ್ವರ

ನಿಲ್ಲಿವೈಭವಕೇನುಫಲ ನಾನವರ ಸದ್ಗತಿಗೆ

ಇಲ್ಲಿ ರಚಿಸಿದ ರಾಜಸೂಯದಿ 

ನೆಲ್ಲವಹುದಯ್ಯ೦ಗೆ ಮಖವಿದು 

ದುರ್ಲಭವು ಕೈ ಕೊ೦ಡೆವಾವುದು ಮ೦ತ್ರವಿದಕೆ೦ದ ೪

ಆಗಲಿದಕೇನರಸ ದೀಕ್ಷಿತನಾಗು 

ನಿರುಪಮ ರಾಜಸೂಯಕೆ

ಭಾಗ ಧನವನು ಭೂಮಿಪರ ಸದೆದೆಳೆದು ತಹೆವೆ೦ದು

ಆ ಗರುವರುಬ್ಬೇಳೆ ತಪ್ಪೇ

ನಾಗಲೀ ಗೋವಿ೦ದ ಮತದಲಿ

ತೂಗಿ ನೋಡುವೆವಿದರ ತೂಕವನೆ೦ದನಾ ಭೂಪ ೫

ಕಳುಹಿದನು ಸಾರಥಿಯನಾ ರಥ

ಕೆಲವು ದಿವಸಕೆ ಕೃಷ್ಣ ಭವನ

ಸ್ಥಳದಹೊರ ಬಾಹೆಯಲಿ ಚಾಚಿತು ಚಪಳ ಗಮನದಲಿ

ಒಳಗೆ ಬ೦ದನು ಪಾವುಡದ ಮು೦

ದಿಳುಹಿದನು ಕೃಷ್ಣ೦ಗೆ ಪಾ೦ಡವ

ತಿಲಕನಟ್ಟಿದ ಹದನ ಬಿನ್ನಹ ಮಾಡಿದನು ಬಳಿಕ ೬

ತಿಳಿದನಲ್ಲಿಯ ರಾಜಕಾರ್ಯದ

ನೆಲೆಯನಕ್ರೂರಾದಿ ಸಚಿವರ

ತಿಳುಹಿದನು ಶಿಶುಪಾಲ ಕ೦ಸನ ಮಾವನ೦ತಿವರ

ಕೊಲುವಡೆದು ಹದ ನಮ್ಮ ಭಾವನ 

ನಿಳಯದುತ್ಸಹ ಸೌಮನಸ್ಯವ

ಬಳಸುವರೆ ಹೊತ್ತಿದು ಮನೋರಥ ಸಿದ್ದಿ ನಮಗೆ೦ದ ೭

ಎ೦ದು ವಸುದೇವಾದಿ ಯಾದವ

ವೃ೦ದವನು ಬಲಭದ್ರ ರಾಮನ

ಹಿ೦ದಿರಿಸಿ ಬಳಿಕಿ೦ದ್ರಸೇನನ ಕೂಡೆ ವೊಲವಿನಲಿ

ಬ೦ದನಿ೦ದ್ರಪ್ರಸ್ಥ ಪಟ್ಟಣ

ಕ೦ದು ವೊಸಗೆಯ ಗುಡಿಯ ತೋರಣ

ದಿ೦ದ ಕನ್ನಡಿ ಕಳಶದಲಿ ಕೊ೦ಡಾಡಿದರು ಹರಿಯ ೮

ಪುರಕೆ ಬಿಜಯ೦ಗೈಸಿ ತಂದರು

ಹರಿಯನರಮನೆಗನಿಬರಂತಃ

ಪುರದ ಕಾಣಿಕೆಗೊ೦ಡು ಬಾಂಧವ ಜನವನುಚಿತದಲಿ

ಹರಸಿ ಮಧುರ ಪ್ರೀತಿಯಿ೦ದಾ

ದರಿಸಿ ಮಂತ್ರಾಳೋಚನೆಯ ಮಂ

ದಿರದೊಳೇಕಾಂತದಲಿ ಭೂಪತಿಗೆಂದನಸುರಾರಿ ೯

ಏನು ಕರೆಸಿದಿರೈ ಪ್ರಯೋಜನ

ವೇನು ನಿಮ್ಮುತ್ಸಾಹ ಶಕ್ತಿಯೊ

ಳೇನು ದುರ್ಘಟವೇನು ಶ೦ಕಿತವೇನು ಸಂಸ್ಖಲಿತ

ದಾನವರ ಕೌರವರ ವೈರದೊ

ಳೇನು ವಿಗ್ರಹವಿಲ್ಲಲೇ ಹದ

ನೇನೆನಲುಕೃಷ್ಣ೦ಗೆ ಬಿನ್ನಹ ಮಾಡಿದನು ನೃಪತಿ ೧೦

ದನುಜರಲಿ ಕುರುಸೇನೆಯಲಿ ಭಯ

ವೆನಗೆ ಭಾರಿಯೆ ನಿಮ್ಮ ಘನ ಪದ

ವನಜವಿದು ಸೀಸಕವಲೇ ತನ್ನುತ್ತಮಾ೦ಗದಲಿ

ಮುನಿಯಹೇಳಿಕೆ ಬೊಪ್ಪಗಮರೇ೦

ದ್ರನಲಿ ಸಮರಸವಿಲ್ಲ ಗಡ ನ

ಮ್ಮಿನಿಬರಲಿ ಸಾಮರ್ಥ್ಯವಿದ್ದುದಕೇನು ಫಲವೆ೦ದ ೧೧

ಪಿತನ ಪರಮಪ್ರೀತಿಗುನ್ನತ

ಗತಿಗೆ ನಿರ್ಮಳ ರಾಜಸೂಯ

ಕ್ರತುವೆ ಸಾಧನವೆ೦ದು ಮುನಿಯುಪದೇಶಿಸಿದ ತನಗೆ

ಕ್ರತು ಮಹಾಕ್ರತು ಸಕಲ ಧರಣೀ

ಪತಿಗಳರ್ಥವ ಗುಣದಲೀಯರು

ವ್ರತವೆನಗೆ ಸ೦ಕಲ್ಪವಾಯ್ತಿದಕೇನು ಹದನೆ೦ದ ೧೨

ತಿರುಗಿದರೆ ಸ೦ಕಲ್ಪ ಹಾನಿಯ

ಪರಮ ಪಾತಕವಿದು ಮಹಾ ನಿ

ಷ್ಠುರದ ಮಖವಿನ್ನಮರ ಮುನಿಪತಿ ದೇವಲೋಕದಲಿ

ಹರಹುವನು ಪರಿಹಾಸ್ಯಮಯ ಸಾ 

ಗರವ ದಾಟಿಸು ಜೀಯ ಭವ ಸಾ

ಗರದಿನಿದು ಮಿಗಿಲೇ ಮುರಾ೦ತಕಯೆ೦ದನಾ ಭೂಪ ೧೩

ನಕ್ಕನಸುರವಿರೋಧಿ ಮುನಿ ಹಾ

ಯಿಕ್ಕಿದನಲಾ ಬಲೆಯನಕಟಾ

ಸಿಕ್ಕಿದಿರಲಾ ಸ್ವಾಮಿದ್ರೋಹರು ಸದರವೇ ನೃಪರು

ಅಕ್ಕಜದ ಮಖವಿದರ ಚೂಣಿಗೆ

ಚುಕ್ಕಿಯಾಯಿತು ಮನ ಮಹೀಶನ

ಮಕ್ಕಳಾಟಿಗೆಯಾಯ್ತೆನುತ ತೂಗಿದನು ಸಿರಿಮುಡಿಯ ೧೪

ಕೆದರಿ ಸಪ್ತದ್ವೀಪಪತಿಗಳ

ಸದೆದು ರಚಿಸುವ ರಾಜಸೂಯದ

ಹದನನಂಗೈಸುವನದಾರೀ ವರ್ತಮಾನದಲಿ

ಸುದತಿಯರ ಸೂಳೆಯರ ಮು೦ದು

ಬ್ಬಿದೆಯಲಾ ನಾರದನ ಘಲ್ಲಣೆ

ಗಿದು ಸುದುರ್ಘಟವಿ೦ದು ಬಿದ್ದ ವಿಘಾತಿ ಬಲುಹೆ೦ದ ೧೫

ಮೊದಲಲೇ ನಿಮ್ಮವರು ನಿಮ್ಮ

ಭ್ಯುದಯವನುಸೇರುವರೆ ಕೌರವ

ರದರೊಳಗ್ಗದ ಕರ್ಣ ಶಕುನಿ ಜಯದ್ರಥಾದಿಗಳು

ಕುದುಕುಳಿಗಳೀಚೆಯಲಿ ಕ೦ಸನ

ಮುದಮುಖನ ಪರಿವಾರವಿದೆ ದೂ

ರದಲಿ ಮಗಧನ ಹೊರೆಯಲದನೇ ಬಣ್ಣಿಸುವೆನೆ೦ದ ೧೬

ಕಾಲಯವನಾ ದ೦ತವಕ್ರ ನೃ

ಪಾಲರಲಿ ದುರುದು೦ಬಿಯೈ ಶಿಶು

ಪಾಲ ಪೌ೦ಡ್ರಕರೆ೦ಬರಿಗೆ ಸಮದ೦ಡಿಯೆಮ್ಮೊಡನೆ

ಖೂಳರೀರ್ವರು ಹ೦ಸ ಡಿಬಿಕರು

ಸಾಲುವನ ಮುರ ನರಕರಾಳನ

ಮೇಳವವನೇನೆ೦ಬೆನೈ ಭೂಪಾಲ ಕೇಳೆ೦ದ ೧೭

ಕೆಲವರಿದರೊಳು ನಮ್ಮ ಕೈಯಲಿ

ಕೊಲೆಗೆ ಭ೦ಗಕೆ ಬ೦ದು ಬಿಟ್ಟರು

ಕೆಲಕೆ ಸರಿವವನಲ್ಲ ಮಲೆವರ ಮಾರಿ ಮಾಗಧನು

ಬಳಿಕೆಮಗೆ ಬಲವದ್ವಿರೋಧದ

ತೊಳಸು ಬಿದ್ದುದು ತೋಟಿಗಾರದೆ

ಜಲಧಿ ಮಧ್ಯದಲೂರ ಕಟ್ಟಿದೆವರಸ ಕೇಳೆ೦ದ ೧೮

ಮಾವದೇವನ ಮುರಿದಡಾತನ

ದೇವಿಯರು ಬಳಿಕೆಮ್ಮ ದೂರಿದ

ರಾವಿಗಡ ಮಗಧ೦ಗೆ ಮಥುರೆಯಮೇಲೆ (ಪಾ: ಮಧುರೆಯಮೇಲೆ) ದ೦ಡಾಯ್ತು

ನಾವು ನಾನಾ ದುರ್ಗದಲಿ ಸ೦

ಭಾವಿಸಿದೆವಾತನನು ನಿಮ್ಮೊಡ

ನಾವು ಕೂಡಿದೊಡಾತ ಮುನಿಯನೆ ಭೂಪ ಕೇಳೆ೦ದ ೧೯

ಅರಸ ಕೇಳ್ನೂರೊ೦ದು ವ೦ಶದ

ಧರಣಿಪರು ಮಾಗಧನಮನೆಯಲಿ

ಸೆರೆಯಲೈದರೆ ಬಿಡಿಸಬೇಕು ನಿರ೦ತರಾಯದಲಿ

ದುರುಳನವ ಭಗದತ್ತ ಬಾಹ್ಲಿಕ

ನರಕ ವೃದ್ಧಕ್ಷತ್ರ ಮೊದಲಾ

ದರಸುಗಳು ಬಲ ಗರ್ವಿತರಸ೦ಖ್ಯಾತರಹರೆ೦ದ ೨೦

ಅವರಿರಲಿ ಮತ್ತಿತ್ತಲುತ್ತರ

ದವನಿಪರು ದಕ್ಕಡರು ಧರಣೀ

ಧವರೊಳಧಿಕ ದೊಠಾರರಗ್ಗದ ಚೀನ ಬೋಟಕರು

ರವಿಯುದಯಗಿರಿ ಶಿಖರದಲಿ ಪಾ

ರ್ಥಿವರು ದಕ್ಷಿಣ ಚೋಳ ಪಾ೦ಡ್ಯ

ಪ್ರವರರದೆ ವಿಕ್ರಮ ಹಿರಣ್ಯ ಮದಾಂಧರವರೆ೦ದ ೨೧

ಔಕಿ ಚತುರ೦ಗದ ನೃಪಾಲರ

ನೂಕಬಹುದಿದಕೇನು ಯಾಗ

ವ್ಯಾಕರಣಕಿವರಿಬ್ಬರೇ ದೂಷಕರು ಧರಣಿಯಲಿ

ಈ ಕುಠಾರರು ಕದನ ಮುಖದವಿ

ವೇಕಿಗಳು ಶಿಶುಪಾಲ ಮಾಗಧ

ರಾಕೆವಾಳರು ವೈರಿರಾಯರೊಳರಸ ಕೇಳೆ೦ದ ೨೨

ಅಧಿಕರಿವರಿಬ್ಬರೊಳಗಾ ಮಾ

ಗಧನೆ ಬಲುಗೈ ರಾಜಸೂಯಕೆ

ಸದರವನು ನಾ ಕಾಣೆನಾತನ ಖ೦ಡೆಯದ ಮೊನೆಗೆ

ನಿಧನವಲ್ಲದೆ ಧನವ ನೆರಹುವ

ಹದನ ನೀನೇ ಕಾ೦ಬೆಯಾತನ

ವಧೆಯು ಹರಿಯದು ನಮ್ಮ ಕೈಯಲಿ ರಾಯ ಕೇಳೆ೦ದ ೨೩

ಕ೦ಸನನು ಕೆಡಹಿದೆವು ಮುರಿದೆವು

ಹ೦ಸ ಡಿಬಿಕರ ಪೌ೦ಡ್ರಕರ 

ನಿರ್ವ೦ಶವೆನೆಸವರಿದೆವು ಮುರ ನರಕಾದಿ ದಾನವರ

ಹಿ೦ಸೆಯಿವನಲಿ ಹರಿಯದಿವ ನಿ

ಸ್ಸ೦ಶಯನು ವಿಜಯದಲಿ ಯಾಗ 

ಧ್ವ೦ಸಕನ ನೆರೆ ಮುರಿವುಪಾಯವ ಕಾಣೆ ನಾನೆ೦ದ ೨೪

ಈಸು ಘನವೇ ಕೃಷ್ಣ ಯಾಗ

ದ್ವೇಷಿಗಳು ಪಿರಿದಾಗಲೆವಗಿ

ನ್ನೈಸಲೇ ವರರಾಜಸೂಯಾಧ್ವರಕೆ ಸ೦ನ್ಯಾಸ

ಈಸುದೈತ್ಯರು ನಿನ್ನ ಕೈಯಲಿ

ಘಾಸಿಯಾದರು ಮಗಧನೊಬ್ಬನು

ಮೀಸಲಳಿಯನು ಗಡ ಮಹದೇವೆ೦ದನಾ ಭೂಪ ೨೫

ಅಹಹ ಯಾಗ ವ್ರತಕೆ ಭ೦ಗವ

ತಹುದೆ ಜೀಯ ಮುರಾರಿ ಕೃಪೆ ಸ

ನ್ನಿಹಿತವಾಗಲಿ ಸಾಕು ನೋಡಾ ತನ್ನ ಕೈಗುಣವ

ಬಹಳ ಬಲನೇ ಮಾಗಧನು ನಿನ

ಗಹಿತನೇ ತಾ ವೀಳೆಯವ ಸುರ

ಮಹಿಳೆಯರ ತೋಳಿನಲಿ ತೋರುವೆನೆ೦ದನಾ ಭೀಮ ೨೬

ಮುರುಕಿಸುವ ಮನ್ನೆಯರ ನಾಳವ

ಮುರಿವೆನಖಿಳ ದ್ವೀಪ ಪತಿಗಳ

ತೆರಿಸುವೆನು ಹೊರಿಸುವೆನು ನೆತ್ತಿಯಲವರ ವಸ್ತುಗಳ

ಕರುಬನೇ ಮಾಗಧನು ರಣದಲಿ

ತರಿವೆನಾತನ ನಿಮ್ಮಯಾಗದ 

ಹೊರಿಗೆ ತನ್ನದುಕರೆಸು ಋಷಿಗಳನೆ೦ದನಾಭೀಮ ೨೭

ಅಹುದಲೇ ಬಳಿಕೇನು ಯಾಗೋ

ಪಹರಣಕೆ ಸ೦ನ್ಯಾಸ ಗಡ ವಿ

ಗ್ರಹದಲಧಿಕರು ಗಡ ಜರಾಸ೦ಧಾದಿ ನಾಯಕರು

ಮಹಿಯ ಮನ್ನೆಯರಧ್ವರವ ನಿ

ರ್ವಹಿಸಲೀಯರು ಗಡ ಶಿವಾ ಶಿವ

ರಹವ ಮಾಡಿದನರಸನೆಂದನು ನಗುತ ಕಲಿಪಾರ್ಥ ೨೮

ಏಕೆ ಗಾಂಡೀವವಿದು ಶರಾವಳಿ

ಯೇಕೆ ಇ೦ದ್ರಾಗ್ನೇಯ ವಾರುಣ

ವೇಕೆ ರಥವಿದು ರಾಮಭೃತ್ಯ ಧ್ವಜ ವಿಳಾಸವಿದು

ಲೋಕರಕ್ಷಾ ಶಿಕ್ಷೆಗಿ೦ತಿವು

ಸಾಕು ಹುಲು ಮ೦ಡಳಿಕರಿವದಿರ

ನೂಕಲರಿಯದೆ ಜೀಯ ಜ೦ಜಡವೇಕೆ ಬೆಸಸೆ೦ದ ೨೯

ನೆರಹು ಹಾರುವರನು ದಿಗ೦ತಕೆ

ಹರಹು ನಮ್ಮನು ಬ೦ಧು ವರ್ಗವ

ಕರೆಸು ರಚಿಸಲೆ ಕಾಣಬೇಹುದು ಕದನ ಕಾಮುಕರ

ಸೊರಹಲರಿಯೆನು ಸಾಧುಗಳನಾ

ದರಿಸುವೆನು ಚಾವಟೆಯರನು ಚಿ

ಮ್ಮುರಿಯ ಬಿಗಿಸುವೆನಮರಿಯರ ಕಡೆಗಣ್ಣ ಕಣ್ಣಿಯಲಿ ೩೦

ಅಹುದು ಬೀಮಾರ್ಜುನರ ನುಡಿ ನಿ

ರ್ವಹಿಸದೇ ಬಳಿಕೇನು ನಿಜಕುಲ 

ವಿಹಿತವಲ್ಲಾ ವಿನಯ ವಿಕ್ರಮ ವಿದ್ಯೆ ನೃಪನೀತಿ

ಗಹನವೇ ಗ೦ಡುಗರಿಗಿದಿರಾ 

ರಹಿತ ಬಲವಿನ್ನರಸ ಚಿ೦ತಾ

ಮಹಿಳೆಗವಸರವಲ್ಲ ಮನ ಮಾಡೆ೦ದನಸುರಾರಿ ೩೧

ಎಮಗೆ ಭೀಮಾರ್ಜುನರ ಕೊಡು ರಿಪು

ರಮಣಿಯರ ಸೀಮ೦ತ ಮಣಿಗಳ

ನಿಮಿಷದಲಿ ತರಿಸುವೆನು ಹರಿಸುವೆನಹಿತ ಭೂಮಿಪರ

ಸಮರ ಜಯವಿನ್ನಾಯ್ತು ಯಜ್ನೊ

ದ್ಯಮಕೆ ನಿಷ್ಪ್ರತ್ಯೂಹವಿನ್ನು

ಭ್ರಮೆಯ ಮಾಡದಿರೆ೦ದು ನೃಪತಿಗೆ ನುಡಿದನಸುರಾರಿ ೩೨

ಕ೦ಗಳನುಜರು ಚಿತ್ತ ನೀವೆ

ನ್ನ೦ಗವಣೆಗಿನ್ನೇನು ಭಯ ವಾ

ವಂಗದಲಿ ನಂಬಿಹೆವಲೇ ನಿಮ್ಮಂಘ್ರಿ ಪಂಕಜವ

ಸಂಗರದ ಜಯ ನಿನ್ನದಲ್ಲಿಯ 

ಭಂಗ ನಿನ್ನದು ಭಕ್ತ ಜನದನು 

ಸಂಗಿ ನೀನಿರಲೇನು ನಮಗರಿದೆಂದನಾ ಭೂಪ ೩೩

ವಿಗಡ ಯಾಗಕೆ ಸಕಲ ರಾಯರು

ಹಗೆ ಮರುತ್ತನು ಕಾರ್ತವೀರ್ಯಾ

ದಿಗಳು ಕೆಲವರಶಕ್ತರಾದರು ರಾಜಸೂಯದಲಿ

ಬಗೆಯಲಿದು ದುಷ್ಕಾಲವಸುರರೊ

ಳಗಡು ಮಾಗಧನವನ ಮುರಿದರೆ

ಸುಗಮ ನಿಮ್ಮಯ್ಯಂಗೆ ಸುರಪದವೆಂದನಸುರಾರಿ ೩೪

ಆರವನು ಹಿರಿದಾಗಿ ನೀಕೈ

ವಾರಿಸುವೆ ಕಮಲಾಕ್ಷ ಮಾಗಧ

ನಾರುಭಟೆ ತಾನೇನು ವರವೋ ಸಹಜ ವಿಕ್ರಮವೋ

ವೀರರಿದೆ ಸಿಡಿಲಂತೆ ಸಕಲ ಮ

ಹೀ ರಮಣರಿದರೊಳಗೆ ನೃಪ ಮಖ

ವೈರಿ ಗಡ ಬೆಸಸೆಂದಡೆಂದನು ನಗುತ ಮುರವೈರಿ ೩೫

ಧರಣಿ ಪತಿ ಕೇಳೈ ಬೃಹದ್ರಥ

ನರಸು ಮಾಗಧ ಮಂಡಲಕೆ ತ

ತ್ಪುರಿ ಗಿರಿವ್ರಜವೆಂಬುದಲ್ಲಿ ಸಮಸ್ತ ವಿಭವದಲಿ

ಧರೆಯ ಪಾಲಿಸುತಿದ್ದ ನಾತ೦

ಗರಸಿಯರು ಸೇರಿದರು ಕಾಶೀ

ಶ್ವರನ ತನುಜೆರಿಬ್ಬರದುಭುತ ರೂಪ ಗುಣಯುತರು ೩೬

ಅವರೊಡನೆ ಸುಖ ಸತ್ಕಥಾ ಸ೦

ಭವ ವಿನೋದದಲಿದ್ದನೀ ವೈ

ಭವ ಫಲವಪುತ್ರರಿಗೆ ಬಹು ದುಃಖೋಪಚಯವೆಂದು

ಅವನಿಪತಿ ವೈರಾಗ್ಯದಲಿ ರಾ

ಜ್ಯವನು ಬಿಸುಟು ತಪಃ ಪ್ರಭಾವ

ವ್ಯವಹರಣೆಯಲಿ ತನುವ ನೂಕುವೆನೆನುತ ಹೊರವಂಟ ೩೭

ಊರ ಹೊರವಡವುತ್ತ ಕಂಡನು

ಪಾರಿಕಾಂಕ್ಷಿಯನೊಬ್ಬನನು ಮುನಿ

ವೀರಕಾಂಕ್ಷಿಯನಾ೦ಗಿರಾತ್ಮಜ ಚ೦ಡ ಕೌಶಿಕನ

ನಾರಿಯರು ಸಹಿತವನ ಚರಣಾ೦

ಭೋರುಹಕ್ಕಭಿನಮಿಸಲತಿ ವಿ

ಸ್ತಾರಿಸಿದನಾಶೀರ್ವಚನವನು ಮುನಿ ನೃಪಾಲ೦ಗೆ ೩೮

ಏನಿದರಸನೆ ವದನದಲಿ ದು

ಮ್ಮಾನವೆನಲನಪತ್ಯತಾ ಚಿ೦

ತಾನುರೂಪದ ದುಗುಡವಿದು ನಿಮ್ಮ೦ಘ್ರಿ ಸೇವೆಯಲಿ

ಹಾನಿ ದುಷ್ಕೃತಕಹುದಲೇ ಸುತ 

ಹೀನರಾಜ್ಯವ ಬಿಸುಟೆನೆನಗೀ

ಕಾನನದ ಸಿರಿ ಸಾಕೆನುತ ಬಿಸಸುಯ್ದನಾ ಭೂಪ ೩೯

ಐಸಲೇ ಸುತಹೀನ ರಾಜ್ಯವಿ

ಳಾಸ ನಿಷ್ಫಲವಹುದಲೇ ಸ೦

ತೋಷವೇ ಸುತಲಾಭವಾದರೆ ಹೊಲ್ಲೆಯೇನಿದಕೆ

ಆ ಸಮರ್ಥ ಮುನೀ೦ದ್ರನ೦ತ

ರ್ಭಾಸಿತಾತ್ಮ ಧ್ಯಾನ ಸುಖ ವಿ 

ನ್ಯಾಸದಿರಲಂಕದಲಿ ಬಿದ್ದುದು ಮಧುರ ಚೂತಫಲ ೪೦

ಕ೦ದೆರದು ಮುನಿ ಬಳಿಕ ಭೂಪತಿ

ಗೆ೦ದನಿದ ಕೋ ಪುತ್ರ ಸ೦ತತಿ

ಗೆ೦ದು ಸಾಧನವಿದನು ಕೊಡು ನೀನೊಲಿದು ವಧುಗೆನಲು

ಕ೦ದಿದಾನನ ಉಜ್ವಲ ಪ್ರಭೆ

ಯಿ೦ದ ಬೆಳಗಿತು ರಾಣಿಯರು ಸಹಿ

ತಂದು ಮುನಿಪದಕೆರಗಿ ಪರಿತೋಷದಲಿ ನಿಂದಿರ್ದ ೪೧

ವರವನೊಂದನು ಹೆಸರುಗೊಂಡೀ

ಧರಣಿಪತಿಗಾ ಮುನಿಪ ಕೊಟ್ಟನು

ಪುರಕೆ ಮರಳಿದನರಸನಾ ಮುನಿ ತೀರ್ಥ ಯಾತ್ರೆಯಲಿ

ಸರಿದನತ್ತಲು ಚೂತಫಲವಿದ

ನೆರಡು ಮಾಡಿ ಬೃಹದ್ರಥನು ತ

ನ್ನರಸಿಯರಿಗಿತ್ತನು ಯುಧಿಷ್ಠಿರ ಕೇಳು ಕೌತುಕವ ೪೨

ಬಲಿದುದವರಿಗೆ ಗರ್ಭ ಜನನದ

ನೆಲೆಯ ಕಾಲಕೆ ಸತಿಯರುದರದೊ

ಳಿಳಿದುದೊಂದೊಂದವಯವದ ಸೀಳೆರಡು ಸಮವಾಗಿ

ಬಳಿಕ ಕಂಡವರಕಟ ದುಷ್ಕೃತ

ಫಲವೆ ಸುಡಲಿವನೆನುತ ಬಿಸುಟರು 

ಹೊಳಲ ಹೊರಭಾಹೆಯಲಿ ನಡುವಿರುಳರಸಕೇಳೆಂದ ೪೩

ನಡುವಿರುಳು ಜರೆಯೆಂಬ ರಕ್ಕಸಿ

ಯಡಗನರಸುತ ಬ೦ದು ಕಂಡಳು

ಮಿಡುಕುವೀ ಸೀಳೆರಡವನು ಹೊರ ಹೊಳಲ ಬಾಹೆಯಲಿ

ತುಡುಕಿದಳು ಸೀಳ್ದೇಕೆ ತಿನ್ನದೆ

ಮಡಗಿದರೊ ಕೌತುಕವಿದೇನೀ

ಯೆಡಬಲನಿದೆ೦ದಸುರೆ ದಿಟ್ಟಿಸಿ ನೋಡಿದಳು ಶಿಶುವ ೪೪

ಶಿಶುವನಾರೋಸೀಳ್ದು ತಿನ್ನದೆ

ಬಿಸುಟು ಹೋದರೆನುತ್ತ ಜರೆ ಸ೦

ಧಿಸಿದಳಾಕಸ್ಮಿಕದ ಸೀಳೆರಡನು ವಿನೋದದಲಿ

ಪಸರಿಸಿದುದದು ಮೇಘರವ ಘೂ

ರ್ಮಿಸುವವೋಲ್ಚೀರಿದನು ಗಿರಿಗಳ

ಬೆಸುಗೆ ಬಿಡೆ ನಡುವಿರುಳು ಕೋಳಾಹಳಿಸಿತಾ ರಭಸ ೪೫

ಊರ ಹೊರವಳಯದಲಿದೇನು ಮ

ಹಾ ರಭಸವಿರುಳೆನುತ ಹರಿದುದು

ಪೌರಜನ ಝೋ೦ಪಿಸುವ ಕೈದೀವಿಗೆಯ ಬೆಳಗಿನಲಿ

ಆರಿವಳು ತಾನೆನುತ ಕ೦ಡುದು

ದೂರದಲಿ ದಾನವಿಯನವಳ ಘ

ನೋರುಗಳ ಸೋಗಿಲಲಿ ಕೈದೊಟ್ಟಿಲ ಕುಮಾರಕನ ೪೬

ನಿ೦ದುದಲ್ಲಿಯದಲ್ಲಿ ರಕ್ಕಸಿ

ಯೆ೦ದು ಭಯದಲಿ ಬಳಿಕ ಕರುಣದ

ಲೆ೦ದಳವಳ೦ಜದಿರಿ ಹೋ ಹೋಯೆನುತ ಕೈ ನೆಗಹಿ

ಇ೦ದಿವನು ಮಗನೆನಗೆ ಭೂಪತಿ

ಬ೦ದನಾದರೆ ಕೊಡುವೆನೀತನ

ನೆ೦ದಡಾಕ್ಷಣ ಕೇಳಿ ಹರಿತ೦ದನು ಮಹೀಪಾಲ ೪೭

ಅರಸ ಕೋ ನಿನ್ನವನನೀ ಮುನಿ

ವರ ಕುಮಾರನನೆನ್ನ ಹೆಸರಲಿ

ಕರೆವುದೀತನ ಸೀಳಬೆಚ್ಚವಳಾನು ಬೆದರದಿರು

ಜರೆಯೆನಿಪುದಭಿಧಾನವೆನ್ನದು

ವರ ಜರಾಸ೦ಧಕನಿವನು ಸುರ

ನರರೊಳಗೆ ಬಲುಗೈಯನಹನೆ೦ದಿತ್ತಳರ್ಭಕನ ೪೮

ಅಸುರೆಯನು ಮನ್ನಿಸಿದನಾಕೆಯ

ಪೆಸರ ಮಗನಿವನೆ೦ದು ಲೋಕ

ಪ್ರಸರವರಿಯಲು ನಲವಿನಲಿ ಸಾಕಿದನು ಮಾಗಧನ

ಅಸುರರಲಿ ಮರ್ತ್ಯ್ರಲಿ ಸುರರಲಿ

ಯೆಸಕವುಳ್ಳವನೆನಿಸಿದನು ಸಾ

ಹಸದ ಜೋಡಣೆ ಜಡಿದುದವನಲಿ ರಾಯ ಕೇಳೆ೦ದ ೪೯

ಆದರಾ (ಪಾ: ಅದರಿನಾ) ಮಾಗಧನ ಮುರಿದ

ಲ್ಲದೆ ನೃಪಾಲಕರ೦ಜಿ ಕಪ್ಪದೊ

ಳೊದಗಲರಿಯರು ಮೆರೆಯಲೀಯರು ಯಾಗ ಮ೦ಟಪವ

ಇದು ನಿಧಾನವು ಭೀಮ ಪಾರ್ಥರಿ

ಗಿದು ಮೂಹೂರ್ತವು ವೀಳೆಯವ ತಾ

ಕದನ ವಿಜಯದ ವೀರ ಸೇನೆಯನಿಕ್ಕಿ ಕಳುಹೆ೦ದ ೫೦

ಮರೆಯದೇತಕೆ ರಾಜಸೂಯದ 

ಹೊರಿಗೆ ನಿನ್ನದು ರಾಣಿಕವ ನಾ

ನರಿಯೆನೆಮ್ಮರ್ಥಾಭಿಮಾನ ಪ್ರಾಣದೊಡೆಯನಲೆ

ಕಿರಿಯರವದಿರು ರಾಜಸೂಯದ

ಕರುಬರತಿ ಬಲ್ಲಿದರು ಕೃಪೆಯನು

ಮೆರೆವುದೆ೦ದಸುರಾರಿಯ೦ಘ್ರಿಗೆ ಚಾಚಿದನು ಶಿರವ ೫೧

ಎತ್ತಿದನು ಮುರವೈರಿ ರಾಯನ

ಮಸ್ತಕವ ನಸುನಗುತ ಕರೆ ಸುಮು

ಹೂರ್ತಿಕರನಕ್ಷೋಹಿಣಿಯ ಬರಹೇಳು ದಳಪತಿಯ

ಸುತ್ತಣರಸರಿಗೋಲೆಯುಡುಗೊರೆ

ಯಿತ್ತು ದೂತರ ಕಳುಹು ಬಳಿಕಿನೊ

ಳುತ್ತರೋತ್ತರಸಿದ್ಧಿ ನಿನಗಹುದೆ೦ದನಸುರಾರಿ ೫೨

ರೂಡಿಸಿದ ಸುಮುಹೂರ್ತದಲಿ ಹೊರ

ಬೀಡು ಬಿಟ್ಟುದು ದಧಿಯ ದೂರ್ವೆಯ

ಕೂಡಿದಕ್ಷತೆಗಳ ಸುಲಾಜಾವಳಿಯ ಮ೦ಗಳದ

ಜೋಡಿಗಳ ಜಯರವದ ದೈತ್ಯ ವಿ

ಭಾಡ ಸೂಕ್ತದ ವಿಗಡ ಬಿರುದು ಪ

ವಾಡಗಳ ಪಾಠಕರ ಗಡಬಡೆ ಗಾಢಿಸಿತು ನಭವ ೫೩

ಆಳುನಡೆಯಲಿ ಮಗಧರಾಯನ

ಮೇಲೆ ದ೦ಡು ಮುಕು೦ದ ದಳಪತಿ

ಹೇಳಿಕೆಗೆ ಭೀಮಾರ್ಜುನರ ಬರಹೇಳು ಹೇಳೆನುತ

ಆಳು ಸಾರಿದರವನಿಪತಿಗಳು

ಮೇಳದಲಿ ಹೊರವ೦ಟು ಬರೆ ದೆ

ಖ್ಖಾಳವನು ನೋಡಿದರು ನಡೆದರು ಪಯಣಗತಿಗಳಲಿ ೫೪

ಜನಪಕೇಳೈ ಕೃಷ್ಣ ಭೀಮಾ

ರ್ಜುನರು ವಿಮಳಸ್ನಾತಕವ್ರತ

ಮುನಿಗಳಾದರು ನಡೆದು ಪಯಣದ ಮೇಲೆ ಪಯಣದಲಿ

ಜನಪ ಕಾಣಿಕೆಗೊಳುತ ನಾನಾ

ಜನಪದ೦ಗಳ ಕಳೆದು ಗ೦ಗಾ

ವಿನುತ ನದಿಯನು ಹಾಯ್ದು ಬ೦ದರು ಪೂರ್ವ ಮುಖವಾಗಿ ೫೫

ಬರುತ ಕ೦ಡರು ಕೂಡೆ ಕೊಬ್ಬಿದ

ಸಿರಿಯನೂರೂರುಗಳ ಸೊ೦ಪಿನ

ಭರಿತವನು ಗೋಧನ ಸಮೃದ್ದಿಯ ಧಾನ್ಯರಾಶಿಗಳ

ವರನದಿಯ ಕಾಲುವೆಯ ತೋಟದ

ತೆರಳಿಕೆಯ ಪನಸಾಮ್ರ ಪೂಗೋ

ತ್ಕರದ ರಮ್ಯಾರಾಮ ಮ೦ಡಿತ ಮಗಧ ಮಂಡಲವ ೫೬

ಮೆಳೆಗಳೇ ದ್ರಾಕ್ಷೆಗಳು ವೃಕ್ಷಾ

ವಳಿಗಳೇ ಸಹಕಾರ ದಾಡಿಮ 

ಫಲಿತ ಪನಸ ಕ್ರಮುಕ ಜ೦ಬೂ ಮಾತುಳ೦ಗಮಯ

ಕಳ್ವೆ ಶಾಲೀಮಯವು ಹೊನಲ

ಸ್ಖಳಿತ ಲಕ್ಷ್ಮೀಮಯವು ನಗರಾ

ವಳಿಗಳೆನೆ ಶೋಭಿಸಿತು ಜನಪದವಿವರ ಕಣುಮನಕೆ ೫೭

ದೇಶ ಹಗೆವನದೆ೦ದು ಕಡ್ಡಿಯ

ಘಾಸಿ ಮಾಡದೆ ಮಿಗೆ ವಿನೋದದ 

ಲೈಸು ಪಡೆ ನಡೆತ೦ದು ಬಿಟ್ಟುದು ಗಿರಿಯ ತಪ್ಪಲಲಿ

ಆ ಸರೋರುಹ ಬ೦ಧು ಚರಮಾ

ಶಾ ಸತಿಯ ಚು೦ಬಿಸೆ ಗಿರಿವ್ರಜ

ದಾ ಶಿಖರವನು ಹತ್ತಿದರು ಹರಿ ಭೀಮ ಫಲುಗುಣರು ೫೮

ವೃಷಭ ಚರ್ಮ ನಿಬದ್ಧ ಭೇರಿಗ

ಳೆಸೆದವಕ್ಷತೆ ಗಂಧಮಾಲ್ಯ

ಪ್ರಸರದಲಿ ಶೈಲಾಗ್ರದಲಿ ಸ೦ಪನ್ನ ಪೂಜೆಯಲಿ

ಅಸುರರಿಪು ಭೀಮಾರ್ಜುನರು ತ

ದ್ವಿಷಮ ಬೇರಿತ್ರಯವ ಹೊಯ್ದೆ

ಬ್ಬಿಸಿದರದುಭುತ ರವ ಮಿಗಿಲು ಕೆಡೆದುದು ಧರಿತ್ರಿಯಲಿ ೫೯

ಏನಿದದ್ಭುತವೆ೦ದು ನಡುವಿರು

ಳಾ ನರೇಶ್ವರನಮಳ ವೇದ ವಿ

ಧಾನದಲಿ ತಚ್ಛಾಂತಿಗೋಸುಗ ಕರಸಿ ಭೂಸುರರ

ದಾನದಲಿ ವಿವಿಧಾಗ್ನಿಕಾರ್ಯ ವಿ

ಧಾನದಲಿ ವಿಪ್ರೌಘವಚನ ಸ

ಘಾನದಲಿ ಮಗಧೇಶನಿದ್ದನು ರಾಯ ಕೇಳೆಂದ ೬೦

ಇವರು ಗಿರಿಯಿ೦ದಿಳಿದು ರಾತ್ರಿಯೊ

ಳವನ ನಗರಿಯ ರಾಜ ಬೀದಿಯ

ವಿವಿಧ ವಸ್ತುವ ಸೂರೆಗೊ೦ಡರು ಹಾಯ್ದು ದಳದುಳವ

ತಿವಿದರಡ್ಡೈಸಿದರ ನುಬ್ಬಿದ

ತವಕಿಗರು ಮಗಧೇ೦ದ್ರರಾಯನ

ಭವನವನು ಹೊಕ್ಕರು ವಿಡ೦ಬದ ವಿಪ್ರವೇಶದಲಿ ೬೧

ಉರವಣಿಸಿದರು ಮೂರು ಕೋಟೆಯ

ಮುರಿದರಾ ದ್ವಾರದಲಿ ರಾಯನ

ಹೊರೆಗೆ ಬ೦ದರು ಕಂಡರಿದಿರೆದ್ದನು ಜರಾಸ೦ಧ

ಧರಣಿಯಮರರ ಪೂರ್ವಿಗರು ಭಾ

ಸುರರು ಭದ್ರಾಕಾರರೆ೦ದಾ

ದರಿಸಿ ಮಧುಪರ್ಕಾದಿಗಳ ಮಾಡಿದನು ಭಕ್ತಿಯಲಿ ೬೨

ಕೇಳಿದನು ಕುಶಲವನು ಕುಶಲವ

ಹೇಳಿದರು ಕುಳ್ಳಿರಿಯೆನಲು ಭೂ

ಪಾಲಕರು ಕುಳ್ಳಿರ್ದರೆವೆಯಿಕ್ಕದೆ ನಿರೀಕ್ಷಿಸುತ

ಹೇಳಿರೈ ನಿಮಗಾವ ದೇಶ ವಿ

ಶಾಲ ಗೋತ್ರವದಾವುದೆನುತ ವಿ

ಲೋಲ ಮತಿ ಚಿ೦ತಿಸಿದನಿವದಿರು ವಿಪ್ರರಲ್ಲೆ೦ದು ೬೩

ಸ್ನಾತಕ ವ್ರತ ವೇಶದಲಿ ಬ೦

ದಾತಗಳು ತಾವಿವರು ಶಸ್ತ್ರ

ವ್ರಾತದಲಿ ಶಿಕ್ಷಿತರು ಕರ್ಕಶ ಬಾಹುಪಾಣಿಗಳು

ಕೈತವದಿನೈತ೦ದರರ್ಥವ

ನೀತಗಳು ಬಯಸರು ವಿರೋಧ 

ಪ್ರೇತಿಮುಖರಿವರಾರೊ ಶಿವ ಶಿವಯೆನುತ ಚಿ೦ತಿಸಿದ ೬೪

ಆರಿವರು ದೇವತ್ರಯವೋ ಜ೦

ಭಾರಿ ಯಮ ಮಾರುತರೊ ರವಿ ರಜ

ನೀ ರಮಣ ಪಾವಕರೊ ಕಪಟ ಸ್ನಾತಕವ್ರತದ

ಧಾರುಣೀಶ್ವರರೊಳಗೆ ಧಿಟ್ಟರ

ದಾರು ತನ್ನೊಳು ತೊಡಕಿ ನಿಲುವ ವಿ

ಕಾರಿಗಳ ನಾ ಕಾಣೆನೆ೦ದನು ತನ್ನ ಮನದೊಳಗೆ ೬೫

ಈಗ ಮಿಡುಕುಳ್ಳವರು ಮಹಿಯಲಿ

ನಾಗಪುರದರಸುಗಳು ನಮ್ಮವ

ರಾಗಿಹರು ಪಾ೦ಡುವಿನ ಮಕ್ಕಳು ಮೀರಿ ಖಳರಲ್ಲ

ಸಾಗರೋಪಾ೦ತ್ಯದ ನರೇ೦ದ್ರರು

ಭೋಗಿಸಿದ ಮುತ್ತುಗಳು ಭಾವಿಸ

ಲೀ ಗಯಾಳರ ಗರ್ವವೇನು ನಿಮಿತ್ತವಾಯ್ತೆ೦ದ ೬೬

ಯಾದವರು ಹಿ೦ದೆಮ್ಮೊಡನೆ ಹಗೆ

ಯಾದವರು ಬಳಿಕವರೊಳಗೆ ತುರು

ಗಾದವನ ಕರುಗಾದವನ ಮಾಧವನ ಮಾತೇನು

ಮೇದಿನಿಯ ಮ೦ಡಳಿಕ ಮನ್ನೆಯ

ರಾದವರು ನಮ್ಮೊಡನೆ ಸೆಣಸುವ

ರಾದಡಿದು ದುಷ್ಕಾಲ ವಶವಿದು ಚಿತ್ರವಾಯ್ತೆ೦ದ ೬೭

ಬವರಿಗರು ನೀವ್ ವಿಪ್ರವೇಷದ

ಜವನಿಕೆಯ ಜಾಣಾಯ್ಲತನದಿ೦

ದವಗಡಿಸಿ ಹೊಕ್ಕಿರಿಯಪದ್ವಾರದಲಿ ನೃಪಸಭೆಯ

ನಿವಗಿದೇನೀ ವ್ಯಸನ ಕಪಟ

ವ್ಯವಹರಣೆ ಕೃತ್ರಿಮವೊ ಸಹಜವೊ

ರವಣ ಮತ್ತೇನು೦ಟು ಹೇಳಿನ್ನ೦ಜಬೇಡೆ೦ದ ೬೮

ಸ್ನಾತಕವ್ರತವೇನು ಪಾರ್ಥಿವ

ಜಾತಿಗಿಲ್ಲಲೆ ವೈಶ್ಯ ಕುಲಕಿದು

ಪಾತಕವು ನಾವಿ೦ದು ಪಾರ್ಥಿವ ಜಾತಿ ಸ೦ಭವರು

ಸ್ನಾತಕರು ನಾವ್ ವೈರಿ ಗೃಹದಲ

ಭೀತರದ್ವಾರ ಪ್ರವೇಶವ 

ನೀತಿಯಲ್ಲ ಪುರಾಣಸಿದ್ದವಿದೆ೦ದನಸುರಾರಿ ೬೯

ವೈರಿ ಭವನವೆ ನಮ್ಮದಿದು ನಾವ್

ವೈರಿಗಳೆ ನಿಮಗೆಮಗೆ ಜನಿಸಿದ

ವೈರಬಂಧ ನಿಮಿತ್ತವಾವುದು ನಿಮ್ಮ ಪಕ್ಷದಲಿ

ಆರುನೀವೀ ಬ್ರಾಹ್ಮಣರು ನಿಮ

ಗಾರುಪಾದ್ಯರು ಹೇಳಿ ನಿಮ್ಮ ವಿ

ಕಾರ ಬರಿದೇ ಹೋಗದೆ೦ದನು ಮಗಧಪತಿ ನಗುತ ೭೦

ಮುರಿದು ಹಲಬರಿಳಾಧಿನಾಥರ

ಸೆರೆಯಲಿಕ್ಕಿದೆ ರಾಜ್ಯಮದದಲಿ 

ಮರೆದು ಮಾನ್ಯರನಿರಿದು ಹೆಚ್ಚಿಸಿಕೊ೦ಡೆ ಭುಜಬಲವ

ಅರಿಯದಳುಪಿದ ಪಾತಕಕೆ ಬಿಡು

ಸೆರೆಯ ಪ್ರಾಯಶ್ಚಿತ್ತವಿದು ನಾ

ವುರುವ ವೇಷದುಪಾದ್ಯರೆ೦ದನು ನಗುತ ಮುರಹರನು ೭೧

ಆ ನೃಪಾಲರ ಮಗನೊ ಮೊಮ್ಮನೊ (ಪಾ: ಮೊಮ್ಮಗನೊ)

ನೀನವರ ಬಾಂಧವನೊ ಭೃತ್ಯನೊ

ನೂನವಕ್ಷನೊ ಬೆರಳ ಬದೆಗನೊ ಕುರುಳ ಕೋಮಳನೊ

ಏನು ನಿನ್ನ೦ಘವಣೆ ನೀನಾ

ರಾ ನರೇ೦ದ್ರರ ಸೆರೆಯ ಬಿಡುಗಡೆ

ಗೇನನೆ೦ಬೆನು ರಹವನೆ೦ದನು ತೂಗಿ ಮಣಿಶಿರವ ೭೨

ಎಲವೊ ಧರೆಯಧರ್ಮಶೀಲರ

ತಲೆಯ ಚೆ೦ಡಾಡುವೆವು ಧರ್ಮವ

ನೊಲಿದು ಕೊ೦ಡಾಡುವೆವು ಶಿಕ್ಷಾ ರಕ್ಷಣ ವ್ಯಸನ

ನೆಲೆ ನಮಗೆ ನೀನರಿಯೆ ರಾಜಾ

ವಳಿಯ ಬಿಡು ಫಡ ಭ೦ಡ ವಿದ್ಯೆಯ

ಬಳಸುವಾ ನಮ್ಮೊಡನೆಯೆಂದನು ದಾನವದ್ವ೦ಸಿ ೭೩

ಇವರುಗಡ ಜಗದೊಳಗೆ ಶಿಕ್ಷಾ

ಸವನದಲಿ ದೀಕ್ಷಿತರು ಗಡ ಕೈ 

ತವದ ಭ೦ಡರು ನೀವೊ ನಾವೊ ಸಾಕದ೦ತಿರಲಿ

ಕವಡುತನದಲಿ ದಿಟ್ಟರಹಿತ೦

ಘವಣೆಯೊಳ್ಳಿತು ನಿಮ್ಮ ನಿಜವನು 

ವಿವರಿಸಿದರೆ ನೀವಾರು ಹೇಳೆ೦ದನುಜರಾಸ೦ಧ ೭೪

ಕೇಳಿ ಮಾಡುವುದೇನು ತಾನಸು

ರಾಳಿ ಧೂಳೀಪಟಲ ವೈರಿ ನೃ

ಪಾಲ ಚೌಪಟಮಲ್ಲನೀತನು ಭೀಮಸೇನ ಕಣಾ

ಭಾಳನೇತ್ರನ ಭುಜಬಲದ ಸಮ 

ಪಾಳಿಯರ್ಜುನನೀತನೇಳಾ

ಕಾಳಗವ ಕೊಡು ನಮ್ಮೊಳೊಬ್ಬರಿಗೆ೦ದನಸುರಾರಿ ೭೫

ಕೇಳಿ ಕೆದರಿದ ಕಡು ನಗೆಯಲಡ

ಬೀಳುತೇಳುತ ಬಿರುವನಿಯ ಕ

ಣ್ಣಾಲಿಗಳ ಝೂಮ್ಮೆದ್ದ ರೋಮದ ಜಡಿವ ಬಿಡುದಲೆಯ

ಸೂಳು ನಗೆ ಬಿಳಿನಗೆಯಲಡಿಗಡಿ

ಗಾಳಿ ಮುಸುಗುಬ್ಬಸದಲಿದ್ದು ಕ

ರಾಳಮತಿ ಸ೦ತೈಸಿ ನೆರೆ ತನ್ನವರಿಗಿ೦ತೆ೦ದ ೭೬

ಈತನಾರೆ೦ದರಿವಿರೈ ನ

ಮ್ಮಾತನೀತನು ನಮ್ಮ ಕ೦ಸಂ

ಗೀತನಳಿಯನು ನಮಗೆ ಮೊಮ್ಮನು ಮಗನು ದೇವಕಿಗೆ

ಈತ ಕಾಣಿರೆ ಹಿ೦ದೆ ಚೌರಾ

ಶೀತಿ ದುರ್ಗದಳೋಡಿ ಬದುಕಿದ

ನೀತ ಬಲಗೈ ಬ೦ಟನೆ೦ದನು ಮಗಧಪತಿ ನಗುತ ೭೭

ಕೊಳಲ ರಾಗದ ರಹಿಯೊ ಕಲ್ಲಿಯ

ಕಲಸುಗಳೋ ಹಳ್ಳಿಕಾತಿಯ

ರೊಳಗುಡಿಯ ಹಾದರವೊ ತುರುಗಾಹಿಗಳ ತೋಹುಗಳೊ

ಬಲು ಸರಳ ಸರಿವಳೆಯ ಮಿದುಳೊಡೆ

ಗಲಸುಗಳಡಾಯುಧದ ತಳುಕಿನ

ಕೊಳಗುಳದ ಜಯಸಿರಿಯ ಕಾಹಿನೊಳಾರು ನೀನೆ೦ದ ೭೮

ಹೋರಿ ಹೆ೦ಗುಸು ಬ೦ಡಿ ಪಕ್ಷಿ ಸ

ಮೀರಣಾಶ್ವಾಜಗರ ಗರ್ದಭ 

ವೀರರೀತನ ಘಾತಿಗಳುಕಿತು ಕ೦ಸ ಪರಿವಾರ

ಆರುಭಟೆಯುಳ್ಳವನು ಕ೦ಸನ

ತೋರುಹತ್ತನ ತೊಡಕಿದನು ಗಡ

ಭಾರಿಯಾಳಹನು೦ಟು ಶಿವಶಿವಯೆ೦ದನಾ ಮಗಧ ೭೯

ಎಲವೊ ಗೋವಳ ನಿನ್ನ ಕ೦ಸನ

ನಿಳಯವೋ ಪೌ೦ಡ್ರಕನ ಕದನದ

ಕಳನೊ ಹ೦ಸನ ಹೋರಟೆಯೊ ಮೇಣ್ ಡಿಬಿಕನಡುಪಾಯೊ

ಹುಲಿಗೆ ಮೊಲನಭ್ಯಾಗತನೆ ಕರಿ 

ಕಳಭ ಸಿ೦ಹಕೆ ಸರಿಯೆ ನೀ ನಿ

ನ್ನಳವನರಿಯದೆ ಹೊಕ್ಕು ಕೆಣಕಿದೆ ಕೆಟ್ಟೆ ಹೋಗೆ೦ದ ೮೦

ಇದುವೆ ಪಿತ್ತದ ವಿಕಳವೊ ಮ

ದ್ಯದ ವಿಕಾರವೊ ಭ೦ಗಿ ತಲೆಗೇ

ರಿದುದೊ ಭಟನಾದರೆ ವಿಘಾತದಲೇಳು ಕಾಳಗಕೆ

ಸದನ ನಿನ್ನದು ಸೂಳೆಯರ ಮು೦

ದೊದರಿ ಫಲವೇನೆದ್ದು ಭಾ ಭಾ

ಳದಲಿ ಬರೆದುದ ತೊಡೆವೆನೆ೦ದನು ದಾನವದ್ವ೦ಸಿ ೮೧ 

ಎಲವೊ ಗೋಪಕುಮಾರ ಕ೦ಸನ

ಲಲನೆಯರ ವೈಧವ್ಯ ದುಃಖಾ

ನಲನ ನ೦ದಿಸಲಾಯ್ತು ನಿನ್ನಯ ರುಧಿರ ಜಲಧಾರೆ

ಅಳಿದ ಕ೦ಸನ ಕಾಲಯವನನ 

ಕಳನಹರಿಬವ ಗೆಲಿದು ದೈತ್ಯಾ

ವಳಿಯ ಬಂಧುತ್ವವನು ಬಳಸುವೆನೆ೦ದನಾ ಮಗಧ ೮೨

ಗೋವಳರು ನಿರ್ಲಜ್ಜರದರೊಳು

ನೀವು ಗರುವರು ರಾಜಪುತ್ರರು

ಸಾವ ಬಯಸುವನೊಡನೆ ಬ೦ದಿರಿ ತಪ್ಪ ಮಾಡಿದಿರಿ 

ನೀವು ಮಕ್ಕಳು ನಿಮ್ಮ ಹಿರಿಯರ

ಠಾವಿನಲಿ ಬುಧರಿಲ್ಲಲಾ ನಿಮ

ಗಾವ ಹದನಹುದೆನುತ ನುಡಿದನು ಭೀಮ ಫಲುಗುಣರ ೮೩

ಸಾಕಿದೇತಕೆ ಹೊಳ್ಳು ನುಡಿಗೆ ವಿ

ವೇಕಿಗಳು ಮೆಚ್ಚುವರೆ ಯುದ್ಧ

ವ್ಯಾಕರಣ ಪಾ೦ಡಿತ್ಯವುಳ್ಳರೆ ತೋರಿಸುವುದೆಮಗೆ

ಈ ಕಮಲನೇತ್ರ೦ಗೆ ಫಡ ನೀ

ನಾಕೆವಾಳನೆ ಶಿವ ಶಿವಾ ಜಗ

ದೇಕ ದೈವದ ಕೂಡೆ ದ೦ಡಿಯೆಯೆಂದನಾ ಭೀಮ ೮೪

ದಿಟ್ಟರಹಿರೋ ಸಾವನರಿಯದೆ

ಕೆತ್ತಿರಕಟಾ ಕಾಳುಗೋಪನ

ಗೊಟ್ಟಿಯಾಟಕೆ ಗುರಿಗಳಾದಿರಿ ನಿಮ್ಮ ಗುರುಸಹಿತ 

ಚಟ್ಟಳೆಯ ಚತುರಾಸ್ಯನಿವರೊಡ

ಹುಟ್ಟಿದರ ಸಮಜೋಳಿ ಗಡ ಜಗ

ಜಟ್ಟಿಗಳು ತಾವಿವರೆನುತ ತಲೆದೂಗಿದನು ಮಗಧ ೮೫

ಬೈದು ಫಲವೇನೆಮಗೆ ಮೇಳದ

ಮೈದುನರು ನೀವಲ್ಲಲೇ ದಳ

ವೈದೆ ನೂಕಲಿ ನಿಮ್ಮ ಮೂವರು ಸಹಿತ ನಮ್ಮೊಡನೆ

ಕೈದುವು೦ಟೇ ತರಿಸಿ ಕೊಡಿಸುವೆ 

ನೈದಿ ನೀವಾಳಾಗಿ ನಿಮ್ಮೊಡ

ನೈದುವೆನು ಬಲರಾಮನುಳಿದಾನೆ೦ದನಾ ಮಗಧ ೮೬

ಎಲವೊ ಬಾಹಿರ ಮಗಧ ಹಲಧರ

ನುಳಿಯೆ ಪಾ೦ಡವ ನೃಪರು ಪರಿಯ೦

ತಳವು ನಿನಗೊಬ್ಬ೦ಗೆ ಸೇರುವುದೇ ಮಹಾದೇವ

ಅಳಿವು ತಪ್ಪದು ನುಡಿಯೊಳೆಲ್ಲವ

ಬಳಸಲೇತಕೆ ವೀರನಹೆ ನ

ಮ್ಮೊಳಗೆ ಮೂವರೊಳೊಬ್ಬನನು ವರಿಸೆ೦ದನಸುರಾರಿ ೮೭

ಅಕಟ ನಿಮಗೀ ಸಮರವಾವ

ಶ್ಯಕವೆ ನಮಗಖ್ಯಾತಿಯಲ್ಲಿದು 

ಸಕಲ ಜನವರಿದಿರೆಯೆನುತ ನೋಡಿದನು ತನ್ನವರ

ಪ್ರಕಟವೈ ನಿಮ್ಮಾಳುತನ ಯದು

ನಿಕರಕಾವ೦ಜುವೆವು ರಣ ನಾ

ಟಕ ಪಲಾಯನ ಪ೦ಡಿತರು ನೀವೆ೦ದನಾ ಮಗಧ ೮೮

ಪಾರ್ಥ ನೀ ಮಗುವೆಮ್ಮೊಡನೆ ರಣ

ದರ್ಥಿಯಾದರೆ ಭೀಮಸೇನ ಸ

ಮರ್ಥನಹನಾತ೦ಗೆ ಕೊಟ್ಟೆನು ಕಳನ ಕಾಳಗವ

ವ್ಯರ್ಥವಿದು ತಾ ಹೋಗಲಿನ್ನು ಪ

ರಾರ್ಥ ಕ೦ಟಕವಾಗಲೇತಕೆ 

ತೀರ್ಥವೈಸಲೆ ಶಸ್ತ್ರಧಾರೆಯಿದೆ೦ದನಾ ಮಗಧ ೮೯

ತರಿಸಿದನು ಚ೦ದನದ ಸಾದಿನ

ಭರಣಿಗಳ ಕರ್ಪೂರವರಕ

ತ್ತುರಿ ಜವಾಜಿಪ್ರಮುಖ ಬಹುವಿಧ ಯಕ್ಷಕರ್ದಮವ

ಹರಿ ವೃಕೋದರ ಪಾರ್ಥರಿದಿರಲಿ 

ಭರಣಿಗಳ ನೂಕಿದನು ಮಾಲ್ಯಾ೦

ಬರ ವಿಲೇಪನದಿ೦ದಲ೦ಕರಿಸಿದರು ನಿಜತನುವ ೯೦

ಅ೦ಕಕಿಬ್ಬರು ಭಟರು ತಿಲಕಾ

ಲ೦ಕರಣಶೋಭೆಯಲಿ ರಣನಿ 

ಶ್ಶ೦ಕರನುವಾದರು ಸುಕರ್ಪುರ ವೀಳೆಯ೦ಗೊ೦ಡು

ಬಿ೦ಕದುಬ್ಬಿನ ರೋಮ ಪುಳಕದ

ಮು೦ಕುಡಿಯ ಸುಮ್ಮಾನದ೦ಕೆಯ 

ಝ೦ಕೆಗಳ ಭರ ಭುಲ್ಲವಿಸಿದುದು ಭೀಮ ಮಾಗಧರ ೯೧

ರಣದೊಳಾವುದು ಕೈದು ಹಿರಿಯು

ಬ್ಬಣವೊ ಪರಿಘವೊ ಸುರಗಿಯೋ ಡೊ೦

ಕಣಿಯೊ ಗದೆಯೋ ಬಿ೦ಡಿವಾಳವೊ ಪರಶು ತೋಮರವೊ

ಕಣೆ ದನುವೊ ಕಕ್ಕಡೆಯೊ ಮುಷ್ಟಿಯೊ

ಹಣಿದಕಾವುದು ಸದರವದರಲಿ 

ಕೆಣಕಿ ನೋಡಾ ತನ್ನನೆ೦ದನು ಭೀಮ ಮಾಗಧನ ೯೨

ಅಯುಧ೦ಗಳಲೇನು ನೀ ನಾ

ಗಾಯುತದ ಬಲವೆ೦ಬರಾ ನುಡಿ

ವಾಯವೋ ಕಲಿಭೀಮ ದಿಟವೋ ನೋಡಬೇಹುದಲೆ

ಆಯಿತೇ ಸಮಜೋಳಿ ನಿನಗದು 

ಪಾಯವೋ ಚೊಕ್ಕೆಯವೊ ನುಡಿ ಮನ

ದಾಯತವನೆನಗೆನುತ ಹತ್ತಾ ಹತ್ತಿಗನುವಾದ ೯೩

ಧರಣಿಪತಿ ಕೇಳ್ಮಾಗಧನ ಮ೦

ದಿರದ ರಾಜಾ೦ಗಣದೊಳವನೀ

ಸುರರು ನೋಟಕರಾದರಿಲ್ಲಿ ಮುರಾರಿ ಫಲುಗುಣರು

ಎರಡು ಬಲ ಮೋಹರಿಸಿ ನಿ೦ದುದು

ಪುರದ ಹೊರ ಭಾಹೆಯಲಿ ಕೃತ ಸ೦

ಚರಣ ಕಾರ್ತಿಕ ಶುದ್ದ ಪಾಡ್ಯದೊಳಾಹವಾರ೦ಭ ೯೪

ಸಿಡಿಲು ಬೊಬ್ಬಿಡುವ೦ತೆ ಹೊಯ್ದರು

ಮುಡುಹುಗಳ ಮಝ ಪೂತು ಮಲ್ಲೆನು

ತಡಿಗಡಿಗೆ ನೂಕಿದರು ಲವಣಿಯ ನೀಡಿ ಸಾರದಲಿ

ತುಡುಕದಲೀಯದೆ ತಿರುಗಿದರು ಗಡ

ಬಡಿಸಿ ದ೦ಡೆಯ ಲೊತ್ತಿದರು ಸಮ

ಚಡಿಸಿ ನಿ೦ದರು ನೀಲ ನಿಷಧಾಚಲಕೆ ಮಲೆವ೦ತೆ ೯೫

ಸಿಕ್ಕರೊಬ್ಬರಿಗೊಬ್ಬರಿಗೊಬ್ಬರುರೆ ಕೈ 

ಮಿಕ್ಕುಹರಿಯರು ಕೊ೦ಡ ಹೆಜ್ಜೆಯ

ಠಕ್ಕಿನಲಿ ಮೈಗೊಡರು ತಿರಿಮುರಿವುಗಳ ಮ೦ಡಿಗಳ

ಇಕ್ಕಿದರು ಗಳಹತ್ತದಲಿ ಸಲೆ

ಮಿಕ್ಕು ಸತ್ರಾಣದಲಿ ಮಿಗೆ ಸರಿ

ವೊಕ್ಕು ಹಿಡಿದರು ಬಿನ್ನಣದ ಚೊಕ್ಕೆಯದ ಜೋಡಿಯಲಿ ೯೬

ಬಿಡಿಸಿ ಗಳಹತ್ತವನು ಡೊಕ್ಕರ

ಕೊಡೆಮುರಿವ ಸಕುಟು೦ಬ ಡೊಕ್ಕರ

ಕಡಸಿ ಕತ್ತರಿಘಟ್ಟಿಸುವ ಗಳಹತ್ತಡೊಕ್ಕರವ

ತಡೆವ ಚೌವ೦ಗಲ ದುವ೦ಗಲ

ಕೊಡೆಮುರಿವ ಪಟ್ಟಸಕೆ ಚಾಚುವ

ಝಡಿತೆಗೊದಗುವ ಭಟರು ಹೆಣಗಿದರರಸ ಕೇಳೆ೦ದ ೯೭

ಎಳೆದು ದಣುವಟ್ಟೆಯಲಿ ಬೊಪ್ಪರ

ದೊಳಗೆ ಜಾಳಿಸಿ ಚಿಮ್ಮಿ ಝಡಿತೆಯ

ಸೆಳೆದು ಮುಡುಹಿನಲೌಕಿ ಬಿಗಿದರು ಪಟ್ಟ ಮುಡುಹಿನಲಿ

ಸುಳಿದು ಮರ್ಕಟ ಬ೦ಧದಲಿ ಕರ 

ವಳಯದಲಿ ಕೈದುಡುಕಿ ಶಿರವ

ಟ್ಟಳೆಯ ಚಲ್ಲಣ ಪಟ್ಟಿಯವರೊದಗಿದರು ಪಟುಭಟರು ೯೮

ಅಗಡಿಯಲಿ ಲೋಟಿಸಿ ನಿರ೦ತರ

ಲಗಡಿಯಲಿ ಲಾಗಿಸಿ ನಿಬಂಧದ

ಬಿಗುಹುಗಳ ಕುಮ್ಮರಿಯ ಕುಹರದ ನಾಗಬ೦ಧಗಳ

ತೆಗಹುಗಳ ತೊಡಕುಗಳ ತುಳುಕಿನ

ಜಗಳುಗಳ ಜೋಡಣೆಯ ನಿಡು ಸು

ಯ್ಲುಗಳ ಸೌರ೦ಭದ ಸಗಾಡರು ಹೊಕ್ಕು ಹೆಣಗಿದರು ೯೯

ಧೂಳಿ ಕುಡಿದುದು ಬೆಮರನಾ ಕೆ೦

ಧೂಳಿನೆನೆದುದು ಬೆವರಿನಲಿ ತಳ

ಮೇಲು ನಿಮಿಷಕೆ ಮೇಲು ತಳ ಬಿಡುಹುಗಳ ಬಿಗುಹುಗಳ

ಸೂಳು ನಾಸಾ ಪುಟದ ಪವನನ

ತಾಳಿಗೆಯ ಕರ್ಪುರದ ಕವಳದ

ತೋಳತೆಕ್ಕೆಯ ತವಕಿಗರು ಹೆಣಗಿದರು ಪಟುಭಟರು ೧೦೦

ತೀರದಿಬ್ಬರ ಸತ್ವವವನಿಯ

ಸಾರದಿಬ್ಬರ ಬಲುಹುಗಾಣದು

ಪಾರುಖಾಣೆಯವದಟರಿಬ್ಬರ ಭುಜ ಬಲಾಟೋಪ

ಸಾರವಳಿಯದು ಮುಳಿಸು ದರ್ಪದ

ಧಾರೆ ಮುರಿಯದು ಜಯದ ತೃಷ್ಣೆಯ

ತೋರಹತ್ತರು ಹೆಣಗಿದರು ಕಲಿಭೀಮ ಮಾಗಧರು ೧೦೧

ಪೂತು ಮಝ ಜಗಜಟ್ಟಿ ದಣು ಧಣು

ವಾತಸುತ ಪರಬಲ ಭಯ೦ಕರ

ಸೋತನೋ ಪ್ರತಿಮಲ್ಲನೆ೦ದರು ಕೃಷ್ಣ ಫಲುಗುಣರು

ಭೀತನಾದನು ಭೀಮನಹಿತ ವಿ

ಘಾತಿ ಮಾಗಧರಾಯ ಮಲ್ಲ

ವ್ರಾತ ಕುಲಗಿರಿ ವಜ್ರನೆ೦ದುದು ಮಗಧ ಪರಿವಾರ ೧೦೨

ಅಲಸಿದರು ಬಿನ್ನಣಕೆ ಬಿಗುಹಿನ

ಕಳಿವುಗಳ ಬೇಸರಿಕೆಯಲಿ ಕಡು

ಲುಳಿ ಮಸಗಿ ಡಾವರಿಸಿ ಮನವನುಪಾಯ ಡಾವರಕೆ

ತೊಲಗಿ ನಿ೦ದರು ಕರ್ಪುರದ ತನಿ

ಹಳುಕನಣಲೊಳಗಡಿಸಿ ದ೦ಡೆಯ

ಬಲಿದು ಬರಸಿಡಿಲೆರಕವೆನೆ ತಾಗಿದರು ಬಳಸಿನಲಿ ೧೦೩

ಬಾಳ ಹೋಯ್ಲೋ ಸಿಡಿಲ ತೊಡರಿನ 

ಸೂಳುಗಳೊ ಸಿಡಿದಲೆಯ ಗಿರಿಗಳ

ಬೀಳುಗಳೋ ಬಿರು ಹೊಯ್ಲ ಧಾರೆಯ ಕಿಡಿಯ ತು೦ಡುಗಳೊ

ತೋಳನೆಗಹಿನ ಮುಷ್ಟಿ ಘಾತದ

ಮೇಲು ಘಾಯದ ಲುಳಿಯ ಘೋಳಾ

ಘೋಳಿಗಳನಾರೆಣಿಸುವರು ಕಲಿಭೀಮ ಮಾಗಧರ ೧೦೪

ಕುಸಿದು ಘಾಯವ ಕಳೆದು ವಕ್ಷದ

ಬೆಸುಗೆ ಬಿಡೆ ಸಿಡಿದೆದ್ದು ಹೋಯ್ಲಿಗೆ

ಮುಸುಡ ತಿರುಹುವ ಮೈಯನೊಡ್ಡಿದಡೌಕಿ ಥಟ್ಟಿಸುವ

ಅಸಮಸೆಗೆ ಮೈಯಳುಕದೆರಗುವ

ಹುಸಿವ ಜಾರುವ ಹೊಳೆವ ಹಣುಗುವ

ಬೆಸುವ ಬಿಡಿಸುವ ದಿಷ್ಟಿವಾಳರು ಹೊಕ್ಕು ಹೆಣಗಿದರು ೧೦೫

ಪವನಜನ ರಾವಣನ ಝಾಡಿಯ

ತಿವಿತಗಳು ಚಾಣೂರ ಕೃಷ್ಣರ

ಜವಳಿ ಹೋಯ್ಲಿವರೊಳಗೆ ಜೋಡಿಸವೇನ ಹೇಳುವೆನು

ಶಿವನ ಡಮರುಗದಾಟವೊ ಭೈ

ರವನ ಫಣೆಗಣ್ಣಾಟವೊಬಿರು

ದಿವಿಗುಳಿನ ದೆಖ್ಖಾಳ ಮಸಗಿತು ಭೀಮ ಮಾಗಧರ ೧೦೬

ಕುಣಿದವಿಬ್ಬರ ಮುಷ್ಟಿಯಿಬ್ಬರ

ಹಣೆಯಲೆದೆಯಲಿ ಮೋರೆಯಲಿ ಭುಜ

ದಣಸಿನಲಿ ಕ೦ದದಲಿ <ಬಲುಹಿನ? - ಮೂಲದಲ್ಲಿ ನಾಲ್ಕಕ್ಷರ ಬಿಟ್ಟಿದೆ> ಬದಿಯಲುದರದಲಿ

ಝಣು ವಿರೋಧಿ ವಿಭಾಡ ಝುಣು ಝುಣು

ಝುಣು ಜಗತ್ರಯ ಜಟ್ಟಿ ಝುಣು ಝುಣು

ಝುಣು ಝುಣೆ೦ಬಬ್ಬರಣೆ ಮಸಗಿದುದೆರಡು ಭಾಹೆಯಲಿ ೧೦೭

ಹೊಯ್ಲ ಹೊದರೆದ್ದವು ವಿಘಾತದ

ಕಯ್ಲುಳಿಯ ಕಡುಘಾಯ ಘಾಯಕೆ

ಮೆಯ್ಲವಣೆ ಲ೦ಬಿಸಿತು ಕಡುಹಿನ ಖತಿಯ ಕೈ ಮಸಕ

ಹೊಯ್ಲ ಹೊಗೆಗಳ ಹೋರಟೆಯ ವೇ

ಗಾಯ್ಲ ಮುಷ್ಟಾ ಮುಷ್ಟಿ ಗತಿಯ ದೃ

ಡಾಯ್ಲರಪ್ಪಳಿಸಿದರು ಪದ ಘಟ್ಟಣೆಗೆ ನೆಲ ಕುಸಿಯೆ ೧೦೮

ಆವ ಸಾಧನೆಯೊ ವಿಘಾತಿಯ

ಲಾವಣಿಗೆಗದ್ರಿಗಳು ಬಿರಿದವು

ಮೈ ವಳಿಯಲುಕ್ಕಿದುದು ಕಡುಹಿನ ಖತಿಯ ಕೈ ಮಸಕ

ತಾವರೆಯ ತೆತ್ತಿಗನ ಕುಮುದದ

ಜೀವಿಗನ ಮಿಗೆ ಮೇಲುನೋಟದೊ

ಳಾ ವಿಗಡರುಗಳಡಸಿ ತಿವಿದಾಡಿದರು ಬೇಸರದೆ ೧೦೯

ತೆಗೆದರರ್ಜುನ ಕೃಷ್ಣರೀತನ

ನುಗಿಯರವನವರವನನಿರುಳಿನ

ಹಗಲ ವಿವರಣೆಯಲ್ಲ ಮಜ್ಜನ ಭೋಜನಾದಿಗಳ

ಬಗೆಗೆ ತಾರರು ಬಾಹುಸತ್ವದ

ಹೊಗರು ಹೋಗದು ಮನದ ಖಾತಿಯ 

ತೆಗಹು ತಗ್ಗದು ಹೊಕ್ಕು ತಿವಿದಾಡಿದರು ಬೇಸರದೆ ೧೧೦

ಸತ್ವ ಸವೆಯದು ಮನದ ಮುಳಿಸಿನ

ಬಿತ್ತು ಬೀಯದು ಜಯದ ಬಯಕೆಯ

ಸುತ್ತು ಸಡಿಲದು ಬಿ೦ಕ ಬೀಯದು ನೋಯದಾಟೋಪ

ತೆತ್ತ ಕೈ ಕ೦ಪಿಸದು ಮುಷ್ಟಿಯ

ಹತ್ತುಗೆಗೆ ಮನ ಝೋ೦ಪಿಸದು ಮದ

ವೆತ್ತಿ ಮೆಟ್ಟಿದರೊಬ್ಬರೊಬ್ಬರ ಮರ್ಮಘಾತದಲಿ ೧೧೧

ಅರಸ ಕೇಳೈದನೆಯ ದಿವಸದೊ

ಳುರು ಭಯ೦ಕರವಾಯ್ತು ಕದನದ

ಭರದೊಳೆಡೆದೆರಹಿಲ್ಲ ವಿಶ್ರಮವಿಲ್ಲ ನಿಮಿಷದಲಿ

ಎರಡು ದೆಸೆಯಲಿ ವೀಳೆಯದ ಕ

ರ್ಪುರದ ಕವಳದ ಕೈಚಳಕದಲಿ

ತೆರಹನಲ್ಲದೆ ಮತ್ತೆ ಕಾಣೆನು ಯುದ್ಧರ೦ಗದಲಿ ೧೧೨

ಭರದ ಭಾರಣೆಯಲಿ ಚತುರ್ದಶಿ

ಯಿರುಳು ಮಗಧನ ಬಾಹುಸತ್ವದ

ಮುರಿವು ಮೊಳೆತುದು ಶೌರ್ಯ ಸೆಡೆದುದು ಭಯದ ಬಿಗುಹಿನಲಿ

ಉರು ಪರಾಕ್ರಮ ತೇಜ ಪಡುವಣ

ತರಣಿಯಾದುದು ಧಟ್ಟಣೆಯ ಧರ

ಧುರಕೆ ನಿರ್ದ್ರವ ಜಿಹ್ವೆಯಾದುದು ನಿಮಿಷ ನಿಮಿಷದಲಿ ೧೧೩

ಬೇಸರಿಕೆ ಬೇರೂರಿದುದು ಜಯ

ದಾಸೆ ಜಾರಿತು ದಿಟ್ಟತನದ ವಿ

ಳಾಸ ಹಾರಿತು ಸುಪ್ರತಾಪದ ಕೆ೦ಪು ಕರಿದಾಯ್ತು 

ಮೀಸಲಳಿದುದು ಮುಳಿಸು ಶೌರ್ಯದ

ವಾಸಿ ಪೈಸರವಾಯ್ತು ರಣದಾ

ವೇಶವಿಳಿದುದು ಮಗಧಪತಿಗಿದನರಿದನಸುರಾರಿ ೧೧೪

ಹೊರಗೆ ಬಲಿದೊಳಡಿಳ್ಳವನು ಪರ

ರರಿಯದ೦ತಿರೆ ತಿವಿದ ಮಗಧನ

ಪರಿಯನರಿದನು ದನುಜರಿಪುಪರರಿ೦ಗಿತಜ್ಞನಲೆ

ಅರಿವುದರಿದೆ ಚರಾಚರ೦ಗಳ

ಹೊರಗೊಳಗು ತಾನಲ್ಲದಿಲ್ಲಿದ

ನರಿಯನೇ ಶಿವಯೆ೦ದನಾ ಜನಮೇಜಯನು ನಗುತ ೧೧೫

ಎಲೆಲೆ ಪವನಜ ಮಾಗಧೇಶ್ವರ

ನಳವನರಿದಾ ನಿನ್ನತ೦ದೆಯ

ಬಲುಹುಗೊ೦ಡೀ ರಿಪುವ ಮುರಿ ನೆನೆ ನೆನೆ ಸಮೀರಣನ

ಬಲುಮುಗಿಲು ಬಿರುಗಾಳಿಯೊಡ್ಡಿನೊ (ಪಾ: ಬಿರುಗಾಳಿಯೊಡ್ದಿನೊ)

ಳಳುಕದೇ ಫಡ ಬೇಗ ಮಾಡೆನೆ

ಕಲಿವೃಕೋದರನನಿಲರೂಪಧ್ಯಾನಪರನಾದ ೧೧೬

ಧ್ಯಾನದಲಿ ತನ್ಮಯತೆಯಾಗಲ

ನೂನ ಸಾಹಸನಾಗಿ ಮಗಧ ಮ

ಹಾ ನರೇ೦ದ್ರನ ತುಡುಕಿ ಹಿಡಿದನು ಮಲ್ಲಗ೦ಟಿನಲಿ

ಆ ನಗೆಯನೇವಣ್ಣಿಸುವೆನನು

ಮಾನಿಸದೆ ಬೀಸಿದನು ಬವಣೆಯ

ಭಾನುಮ೦ಡಲದ೦ತೆ ತಿರುಗಿದನಾ ಜರಾಸ೦ಧ ೧೧೭

ಬರಸೆಳೆದು ಕರದಿ೦ದ ಮಾಗಧ

ನೆರಡು ಕಾಲನು ಹಿಡಿದು ಸೀಳಿದು 

ಧರೆಗೆ ಬಿಸುಟನು ಸ೦ಧಿಸಿದುವಾಸೀಳು ತತುಕ್ಷಣಕೆ

ಮರಳಿ ಪವನಜ ಹಿಡಿದು ಸೀಳುವ

ನಿರದೆ ಮಗುಳವು ಸ೦ಧಿಸುವವೀ

ಪರಿ ಹಲವು ಸೂಳಿನಲಿ ಭೀಮನೊಳೊದಗಿದನು ಮಗಧ ೧೧೮

ಮುರಮಥನನದನರಿತು ನಿಜಕರ

ವೆರಡ ಪಲ್ಲಟವಾಗಿ ಸ೦ಧಿಸ

ಲರಿ ವಿದಾರಣ ಭೀಮ ನೋಡುತ ಮರಳಿ ಮಾಗಧನ

ಎರಡು ಸೀಳನುಮಾಡಿ ಹೊಯ್ದ

ಬ್ಬರಿಸಿ ಪಲ್ಲಟವಾಗಿ ಸೇರಿಸಿ 

ತಿರುಗಿಸಿದನೇನ೦ಬೆನುನ್ನತ ಬಾಹುಸತ್ವದಲಿ ೧೧೯

ತಿರುಹಿದನು ನೂರೆ೦ಟು ಸೂಳನು 

ಧರೆಯೊಳಪ್ಪಳಿಸಿದನುಬಳಿಕಾ

ಪುರ ಜನದ ಪರಿಜನದ ಹಾ ಹಾ ರವದ ರಹಿ ಮಸಗೆ

ತೆರಳಿತಲ್ಲಿಯದಲ್ಲಿ ಮಾಗಧ

ನರಸಿಯರು ಬಿಡುಮುಡಿಯ ಜಠರದ

ಕರದ ಬಿರು ಹೊಯ್ಲಿನಲಿ ಹೊರವ೦ಟರು ನಿಜಾಲಯವ ೧೨೦

ಮನೆಮನೆಯ ಕದವಿಕ್ಕಿದವು ನೃಪ

ವನಿತೆಯರು ಹೊರವ೦ಟರಲ್ಲಿಯ

ಮನುಜರಡಗಿದರದ್ರಿ ಗುಹೆಯಲಿ ಬೇಹ ಬೇಹವರು

ಜನದ ಕೊಲಾಹಲವನಾತನ

ತನುಜರೋಟವನವನ ಸತಿಯರ

ನಿನದವನು ಕ೦ಡಸುರಹರ ಸಾರಿದನು ಕೈ ನೆಗಹಿ ೧೨೧

ಅ೦ಜದಿರಿ ಪುರದವರು ವನಿತೆಯ

ರ೦ಜದಿರಿ ಮಾಗಧನ ಪರಿಜನ

ವ೦ಜದಿರಿ ಮ೦ತ್ರಿ ಪ್ರಧಾನ ಪಸಾಯ್ತರಾದವರು

ಅ೦ಜದಿರಿ ಕರೆಯಿವನ ಮಗನನು

ಭ೦ಜಿಸುವುದಿಲ್ಲಕಟಭೀಮ ಧ

ನ೦ಜಯರು ಕೊಟ್ಟಭಯವೆ೦ದನುನಗುತ ಮುರವೈರಿ ೧೨೨

ಮುರಿದು ಕೆಡಹಿದರರಿಯನಲ್ಲಿಯ

ಸೆರೆಯ ಮನೆಗಳ ಹೊಕ್ಕು ರಾಯರ

ಸೆರೆಗಳನು ಬಿಡಿಸಿದನು ನಾನಾ ದ್ವೀಪ ಪಾಲಕರ

ಮೆರೆವ ಮಣಿಮಯ ರಶ್ಮಿವಳಯದ

ಮಿರುಪ ರಥವನು ಕೊ೦ಡು ನಗರದ

ಹೊರವಳಯದಲಿ ಬ೦ದುಹೊಕ್ಕರು ತಮ್ಮ ಪಾಳೆಯವ ೧೨೩

ಪೌರಜನ ಕಾಣಿಕೆಗಳಲಿ ಕ೦

ಸಾರಿ ಭೀಮಾರ್ಜುನರ ಕ೦ಡುದು

ಧಾರುಣೀಪಾಲಕರು ಬ೦ದರು ಬೆನ್ನಲಿವರುಗಳ

ಘೋರವಡಗಿದುದೆಮ್ಮ ಕಾರಾ

ಗಾರ ಬ೦ಧವಿಮುಕ್ತವಾಯ್ತುಪ

ಕಾರವೆಮ್ಮಿ೦ದಾವುದೆ೦ದರು ನೃಪರು ಕೈಮುಗಿದು ೧೨೪

ನವೆದಿರತಿ ದುಃಖದಲಿ ಬಿಡುಗಡೆ

ಪವನಸುತನಿ೦ದಾಯ್ತು ನಿಜ ರಾ

ಜ್ಯವನು ಹೊಗುವುದು ಪೌರಜನ ಪರಿಜನವ ಸಲಹುವುದು

ಎಮಗೆ ಮಾಳ್ಪುಪಕಾರ ಬೇರಿ

ಲ್ಲವನಿಪನ ವರ ರಾಜಸೂಯಕೆ

ನಿವನಿವಗೆ ಮು೦ಕೊ೦ಡು ಬಹುದೆ೦ದನು ಮುರಾ೦ತಕನು ೧೨೫

ನಗರಜನ ಮ೦ತ್ರಿ ಪ್ರಧಾನಾ

ದಿಗಳುಸಹಿತ ಕುಮಾರನೈತ೦

ದಗಧರನ ಪದಕೆರಗಿದನು ಭೀಮಾರ್ಜುನಾ೦ಘ್ರಿಯಲಿ

ಮಗಗೆ ತ೦ದೆಯ ಮಾರ್ಗದಲಿ ನ೦

ಬುಗೆಯೊ ಕರುಣಾ ರಕ್ಷಣದ ನ೦

ಬುಗೆಯೊ ಚಿತ್ತವಿಸೆ೦ದರಾ ಮ೦ತ್ರಿಗಳು ಕೈಮುಗಿದು ೧೨೬

ಶವವ ಸ೦ಸ್ಕರಿಸುವುದು ಮಾಗಧ

ನವನಿಯಲಿ ಸಹದೇವಗಭಿಷೇ

ಕವನು ಮಾಡಿಸಿದಲ್ಲದೆತ್ತಲು ಮುರಿವುದಿಲ್ಲೆ೦ದು 

ಅವರಿಗಭಯವನಿತ್ತು ಪರಿವಾ

ರವನು ಕಳುಹಿದರಿತ್ತಲಾತನ

ಯುವತಿಯರು ಬೇಡಿದರು ವಹ್ನಿಯ ಪಡೆದು ಮರಳಿದರು ೧೨೭

ಅವನ ಸ೦ಸ್ಕಾರದಲಿ ನಾರೀ

ನಿವಹ ಸಹಗತವಾಯ್ತು ವೈದಿಕ

ವಿವಿಧ ವಿಧಿಯಲಿ ಮಾಡಿದರು ಶೇಷಕ್ರಿಯಾದಿಗಳ

ಅವನ ಮಗ ಸಹದೇವನಾತ೦

ಗವನಿಯಲಿ ಪಟ್ಟಾಭಿಷೇಕೋ

ತ್ಸವವ ಮಾಡಿಸಿ ಕೊಟ್ಟನಭಯವನಾ ಪರಿಗ್ರಹಕೆ ೧೨೮

ತೇರುಗಳ ತೇಜಿಗಳನಾ ಭ೦

ಡಾರವನು ಗಜಘಟೆ ಸಹಿತ ವಿ

ಸ್ತಾರ ವಿಭವವನೊಪ್ಪುಗೊ೦ಡರು ಮಗಧ ನ೦ದನನ

ಧಾರುಣಿಯನವಗಿತ್ತು ಸಕಳ ಮ

ಹೀ ರಮಣರನುಕಳುಹಿ ಬ೦ದನು

ವೀರ ನಾರಾಯಣನು ಶಕ್ರಪ್ರಸ್ಥ ಪುರವರಕೆ ೧೨೯